title: Odluka (EU) 2022/313 Europskog parlamenta i Vijeća od 24. veljače 2022. o pružanju makrofinancijske pomoći Ukrajini

text:
                  28.2.2022

                  HR

                  Službeni list Europske unije

                  L 55/4

         ODLUKA (EU) 2022/313 EUROPSKOG PARLAMENTA I VIJEĆA
         od 24. veljače 2022.
         o pružanju makrofinancijske pomoći Ukrajini
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 212.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         u skladu s redovnim zakonodavnim postupkom (1),
         budući da:

                     (1)

                     Odnosi između Europske unije („Unija”) i Ukrajine razvijaju se unutar okvira europske politike susjedstva (EPS) i Istočnog partnerstva. Sporazum o pridruživanju između Unije i Ukrajine (2) („Sporazum o pridruživanju”), uključujući područje produbljene i sveobuhvatne slobodne trgovine (DCFTA), stupio je na snagu 1. rujna 2017.

                     (2)

                     U proljeće 2014. Ukrajina je započela s provedbom ambicioznog programa reformi s ciljem stabiliziranja gospodarstva i poboljšanja životnih uvjeta građana. Među glavnim prioritetima strategije nalaze se borba protiv korupcije te ustavne, izborne i pravosudne reforme. Provedbu tih reformi podržalo je pet uzastopnih programa makrofinancijske pomoći u okviru kojih je Ukrajina primila pomoć u obliku zajmova u ukupnom iznosu od 5 milijardi EUR. Zadnjom makrofinancijskom pomoći, koja je stavljena na raspolaganje u kontekstu pandemije bolesti COVID-19 na temelju Odluke (EU) 2020/701 Europskog parlamenta i Vijeća (3), Ukrajini su pruženi zajmovi u iznosu od 1,2 milijarde EUR te je ona dovršena u rujnu 2021.

                     (3)

                     Gospodarstvo Ukrajine pogođeno je recesijom u 2020. prouzročenom pandemijom bolesti COVID-19 i dugotrajnim sigurnosnim prijetnjama na njezinoj granici s Rusijom. Stalno povećanje nesigurnosti u zadnje je vrijeme rezultiralo gubitkom povjerenja, što je negativno utjecalo na gospodarske izglede, te, od sredine siječnja 2022., gubitkom pristupa međunarodnim tržištima kapitala. Pogoršani uvjeti financiranja doprinijeli su znatnom preostalom manjku u vanjskom financiranju koji se stalno povećava, a što se negativno odražava na ulaganja i time smanjuje otpornost Ukrajine na buduće gospodarske i političke šokove.

                     (4)

                     Ukrajinska vlada pokazala je snažnu predanost provedbi dodatnih reformi, stavljajući u ovom kritičnom trenutku kratkoročni naglasak na ključna područja politike, kao što su gospodarska otpornost i stabilnost, upravljanje i vladavina prava te energija.

                     (5)

                     Zahvaljujući obnovljenoj predanosti provedbi takvih reformi i snažnoj političkoj volji ukrajinske su vlasti od ljeta 2021. ubrzale provedbu reformi. Time je Ukrajini omogućeno i da uspješno dovrši provedbu makrofinancijske pomoći u kontekstu pandemije bolesti COVID-19 jer su provedene sve reformske mjere dogovorene s Unijom u Memorandumu o razumijevanju.

                     (6)

                     Kako bi se omogućila veća fleksibilnost politika u kontekstu krize povezane s pandemijom bolesti COVID-19, Međunarodni monetarni fond (MM”) odobrio je u lipnju 2020. 18-mjesečni stand-by aranžman za Ukrajinu u protuvrijednosti od 5 milijardi USD. Taj je aranžman usmjeren na četiri prioriteta: i. ublažavanje gospodarskih posljedica krize, među ostalim pružanjem potpore kućanstvima i poduzećima; ii. osiguravanje kontinuirane neovisnosti središnje banke i fleksibilnog deviznog tečaja; iii. očuvanje financijske stabilnosti uz povrat troškova sanacije banaka; i iv. nastavak provedbe ključnih mjera u području upravljanja i suzbijanja korupcije radi očuvanja i produbljivanja ostvarenog napretka. Zbog neujednačenih rezultata provedbe prva revizija programa, u okviru koje je dogovoreno i produljenje programa do kraja lipnja 2022., dovršena je tek u studenome 2021. Time su ukupne isplate u okviru aktualnog programa MMF-a dosegnule 2,8 milijardi USD. Još su dvije revizije predviđene do kraja drugog tromjesečja 2022.

                     (7)

                     S obzirom na velike rizike povezane s financiranjem proračuna te u kontekstu sporog oporavka od krize povezane s pandemijom bolesti COVID-19 i ubrzane inflacije, Ukrajina je 16. studenoga 2021. od Unije zatražila novi dugoročni program makrofinancijske pomoći u iznosu do 2,5 milijarde EUR. Takva hitna makrofinancijska pomoć prije svega je odgovor na nagli i neočekivani rast potreba za vanjskim financiranjem Ukrajine uzrokovan de facto gubitkom pristupa financijskim tržištima i na povezane neposredne izazove.

                     (8)

                     Budući da je Ukrajina obuhvaćena EPS-om, trebala bi se smatrati zemljom koja ispunjava uvjete za primanje makrofinancijske pomoći Unije.

                     (9)

                     Makrofinancijska pomoć Unije trebala bi biti izniman financijski instrument nevezane i nenamjenske potpore platnoj bilanci čija je svrha zadovoljiti neposredne potrebe korisnika za vanjskim financiranjem te bi trebala podržati provedbu programa politike koji sadržava snažne mjere za neposrednu prilagodbu i strukturne reforme radi kratkoročnog poboljšanja stanja platne bilance i srednjoročnog poboljšanja gospodarske otpornosti korisnika.

                     (10)

                     S obzirom na to da je zbog gubitka pristupa tržištu i odljeva kapitala došlo do znatnog preostalog manjka vanjskog financiranja u platnoj bilanci Ukrajine koji premašuje sredstva koja su osiguraliMMF i ostale multilateralne institucije, smatra se da je brza makrofinancijska pomoć Unije Ukrajini zbog trenutačnih iznimnih okolnosti prikladan kratkoročni odgovor na velike rizike kojima je izložena ta zemlja. Makrofinancijska pomoć Unije poduprla bi gospodarsku stabilizaciju Ukrajine s ciljem jačanja neposredne otpornosti te zemlje te jačanja, gdje je to trenutačno izvedivo, strukturnih reformi Ukrajine, nadopunjujući sredstva stavljena na raspolaganje u okviru financijskog aranžmana MMF-a.

                     (11)

                     Cilj makrofinancijske pomoći Unije trebao bi biti pružanje potpore ponovnoj uspostavi održivog stanja vanjskog financiranja Ukrajine, čime bi se podupro i njezin gospodarski i društveni razvoj.

                     (12)

                     Očekuje se da će se makrofinancijska pomoć Unije pružati usporedno s isplatama proračunske potpore u okviru Instrumenta za susjedstvo, razvoj i međunarodnu suradnju – Globalna Europa uspostavljenog Uredbom (EU) 2021/947 Europskog parlamenta i Vijeća (4).

                     (13)

                     Određivanje iznosa makrofinancijske pomoći Unije temelji se na kvantitativnoj procjeni preostalih potreba Ukrajine za vanjskim financiranjem te se pritom uzima u obzir njezina sposobnost financiranja vlastitim sredstvima, posebno međunarodnim pričuvama kojima raspolaže. Makrofinancijskom pomoći Unije trebali bi se dopuniti programi i sredstva koja osiguravaju MMF i Svjetska banka. Pri određivanju iznosa pomoći u obzir se uzimaju i očekivani financijski doprinosi multilateralnih donatora te potreba za osiguranjem pravedne raspodjele tereta između Unije i drugih donatora, kao i već postojeća primjena drugih instrumenata Unije za vanjsko financiranje u Ukrajini te dodana vrijednost sveukupnog angažmana Unije.

                     (14)

                     Komisija bi trebala osigurati pravnu i stvarnu usklađenost makrofinancijske pomoći Unije s ključnim načelima i ciljevima te mjerama poduzetima u okviru različitih područja vanjskog djelovanja i ostalih relevantnih politika Unije.

                     (15)

                     Makrofinancijskom pomoći Unije trebalo bi podupirati vanjsku politiku Unije prema Ukrajini. Komisija i Europska služba za vanjsko djelovanje trebale bi blisko surađivati tijekom provedbe makrofinancijske pomoći kako bi se koordinirala vanjska politika Unije i osigurala njezina dosljednost.

                     (16)

                     Makrofinancijska pomoć Unije trebala bi poduprijeti predanost Ukrajine vrijednostima koje dijeli s Unijom, uključujući demokraciju, vladavinu prava, dobro upravljanje, poštovanje ljudskih prava, održivi razvoj i smanjenje siromaštva, kao i njezinu predanost načelima otvorene, uređene i poštene trgovine.

                     (17)

                     Kao preduvjet za odobravanje makrofinancijske pomoći Unije Ukrajina bi trebala poštovati učinkovite demokratske mehanizme, uključujući višestranački parlamentarni sustav, kao i vladavinu prava te jamčiti poštovanje ljudskih prava. Osim toga, posebni ciljevi makrofinancijske pomoći Unije trebali bi ojačati učinkovitost, transparentnost i odgovornost sustava upravljanja javnim financijama te potaknuti strukturne reforme za postizanje održivog i uključivog rasta, stvaranje pristojnih radnih mjesta i fiskalnu konsolidaciju. Komisija i Europska služba za vanjsko djelovanje trebale bi redovito pratiti ispunjavanje preduvjeta i ostvarenje tih ciljeva.

                     (18)

                     Kako bi se osigurala učinkovita zaštita financijskih interesa Unije povezanih s makrofinancijskom pomoći Unije, Ukrajina bi trebala poduzeti odgovarajuće mjere u pogledu sprečavanja i suzbijanja prijevare, korupcije i svih drugih nepravilnosti povezanih s tom pomoći. Nadalje, trebalo bi predvidjeti da Komisija obavlja provjere, a Revizorski sud revizije te da Ured europskog javnog tužitelja izvršava svoje nadležnosti.

                     (19)

                     Dodjelom makrofinancijske pomoći Unije ne dovode se u pitanje ovlasti Europskog parlamenta i Vijeća kao proračunskog tijela.

                     (20)

                     Iznosi rezervacija koji su potrebni za makrofinancijsku pomoć Unije trebali bi biti usklađeni s proračunskim odobrenim sredstvima predviđenima višegodišnjim financijskim okvirom.

                     (21)

                     Makrofinancijskom pomoći Unije trebala bi upravljati Komisija. Kako bi se osiguralo da Europski parlament i Vijeće mogu pratiti provedbu ove Odluke, Komisija bi ih trebala redovito obavješćivati o razvoju događaja u pogledu te pomoći i dostavljati im relevantne dokumente.

                     (22)

                     Radi osiguranja jedinstvenih uvjeta za provedbu ove Odluke provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (5).

                     (23)

                     Makrofinancijska pomoć Unije trebala bi podlijegati uvjetima gospodarske politike koji će biti utvrđeni u memorandumu o razumijevanju. Radi osiguranja jedinstvenih uvjeta provedbe te radi učinkovitosti Komisija bi trebala biti ovlaštena pregovarati o tim uvjetima s ukrajinskim vlastima, pod nadzorom odbora predstavnika država članica u skladu s Uredbom (EU) br. 182/2011. U skladu s tom uredbom u svim bi se slučajevima u pravilu trebao primjenjivati savjetodavni postupak, osim ako je u toj uredbi predviđeno drukčije. Zbog mogućeg znatnog učinka pomoći veće od 90 milijuna EUR za iznose koji prelaze taj prag prikladno je primijeniti postupak ispitivanja kako je utvrđeno Uredbom (EU) br. 182/2011. S obzirom na iznos makrofinancijske pomoći Unije Ukrajini, postupak ispitivanja trebao bi se primjenjivati na donošenje memoranduma o razumijevanju te na svako smanjenje, suspenziju ili ukidanje pomoći.

                     (24)

                     S obzirom na to da cilj ove Odluke, to jest osiguravanje hitne makrofinancijske pomoći Ukrajini osobito radi potpore njezinoj gospodarskoj otpornosti i stabilnosti, ne mogu dostatno ostvariti države članice, nego se zbog njegova opsega i učinaka on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji (UEU). U skladu s načelom proporcionalnosti utvrđenim u tom članku, ova Odluka ne prelazi ono što je potrebno za ostvarivanje tog cilja.

                     (25)

                     Uzimajući u obzir hitnost koja proizlazi iz iznimnih okolnosti uzrokovanih pandemijom bolesti COVID-19 i s time povezanih gospodarskih posljedica, smatra se primjerenim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog UEU-u, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

                     (26)

                     Kako bi se omogućila brza primjena mjera utvrđenih ovom Odlukom, ova bi Odluka trebala hitno stupiti na snagu sljedećeg dana od dana objave u Službenom listu Europske unije,

               DONIJELI SU OVU ODLUKU:

            Članak 1.

               1.   Unija Ukrajini stavlja na raspolaganje makrofinancijsku pomoć u maksimalnom iznosu od 1,2 milijarde EUR („makrofinancijska pomoć Unije”) radi potpore gospodarskoj stabilizaciji i opsežnom programu reformi u Ukrajini. Puni iznos makrofinancijske pomoći Unije Ukrajini se stavlja na raspolaganje u obliku zajmova. Dodjela makrofinancijske pomoći Unije podliježe odobrenju proračuna Unije za relevantnu godinu od strane Europskog parlamenta i Vijeća. Ta pomoć doprinosi pokrivanju potreba platne bilance Ukrajine kao što je određeno programom MMF-a.

               2.   Radi financiranja makrofinancijske pomoći Unije Komisija je ovlaštena u ime Unije pozajmiti potrebna sredstva na tržištima kapitala ili od financijskih institucija i dodijeliti ih Ukrajini u obliku zajma. Prosječno dospijeće zajma iznosi najviše 15 godina.

               3.   Dodjelom makrofinancijske pomoći Unije upravlja Komisija u skladu sa sporazumima i dogovorima postignutima između MMF-a i Ukrajine te s glavnim načelima i ciljevima gospodarskih reformi navedenima u Sporazumu o pridruživanju, uključujući DCFTA-u, koji je dogovoren u okviru EPS-a.
               Komisija redovito obavješćuje Europski parlament i Vijeće o razvoju događaja u pogledu makrofinancijske pomoći Unije, među ostalim o isplatama te pomoći, te pravovremeno dostavlja tim institucijama relevantne dokumente.

               4.   Makrofinancijska pomoć Unije stavlja se na raspolaganje na razdoblje od 12 mjeseci, počevši od prvog dana nakon stupanja na snagu Memoranduma o razumijevanju iz članka 3. stavka 1.

               5.   Ako se potrebe Ukrajine za financiranjem tijekom razdoblja isplate makrofinancijske pomoći Unije znatno smanje u usporedbi s prvotnim predviđanjima, Komisija, u skladu s postupkom preispitivanja iz članka 7. stavka 2., smanjuje iznos pomoći ili tu pomoć suspendira ili ukida.

            Članak 2.

               1.   Preduvjet za odobravanje makrofinancijske pomoći Unije jest da Ukrajina poštuje učinkovite demokratske mehanizme, uključujući višestranački parlamentarni sustav, kao i vladavinu prava te da jamči poštovanje ljudskih prava.

               2.   Komisija i Europska služba za vanjsko djelovanje prate ispunjavanje preduvjeta iz stavka 1. tijekom cijelog trajanja makrofinancijske pomoći Unije.

               3.   Stavci 1. i 2. ovog članka primjenjuju se u skladu s Odlukom Vijeća 2010/427/EU (6).

            Članak 3.

               1.   Komisija se, u skladu s postupkom ispitivanja iz članka 7. stavka 2., dogovara s ukrajinskim vlastima o jasno određenim uvjetima gospodarske politike i financijskim uvjetima, s naglaskom na strukturnim reformama i dobrim javnim financijama, kojima treba podlijegati makrofinancijska pomoć Unije. Ti se uvjeti gospodarske politike i financijski uvjeti utvrđuju u Memorandum o razumijevanju, u kojem se navodi rok za ispunjenje tih uvjeta. Uvjeti gospodarske politike i financijski uvjeti utvrđeni u Memorandumu o razumijevanju u skladu su sa sporazumima ili dogovorima iz članka 1. stavka 3., uključujući programe makroekonomske prilagodbe i strukturnih reformi koje Ukrajina provodi uz potporu MMF-a.

               2.   Uvjetima iz stavka 1. posebno se nastoji povećati učinkovitost, transparentnost i odgovornost sustava upravljanja javnim financijama u Ukrajini, među ostalim i za korištenje makrofinancijske pomoći Unije. Pri oblikovanju mjera politike također se na odgovarajući način uzima u obzir napredak u području uzajamnog otvaranja tržišta, razvoj uređene i poštene trgovine, kao i drugi prioriteti u kontekstu vanjske politike Unije. Komisija redovito prati napredak u ostvarenju tih ciljeva.

               3.   Pojedinosti o financijskim uvjetima makrofinancijske pomoći Unije utvrđuju se sporazumom o zajmu koji trebaju sklopiti Komisija i Ukrajina.

               4.   Komisija redovito provjerava jesu li uvjeti iz članka 4. stavka 3. i dalje ispunjeni, među ostalim i jesu li gospodarske politike Ukrajine u skladu s ciljevima makrofinancijske pomoći Unije. Za potrebe te provjere, Komisija blisko surađuje s MMF-om i Svjetskom bankom te, prema potrebi, s Europskim parlamentom i Vijećem.

            Članak 4.

               1.   Podložno uvjetima iz stavka 3., Komisija stavlja na raspolaganje makrofinancijsku pomoć Unije u dva jednaka obroka, pri čemu se svaki obrok sastoji od zajma. Rok isplate svakog obroka utvrđuje se u Memorandumu o razumijevanju.

               2.   Za iznose makrofinancijske pomoći Unije u obliku zajmova formiraju se, prema potrebi, rezervacije u skladu s Uredbom (EU) 2021/947.

               3.   Komisija odlučuje o isplati obrokâ podložno ispunjenju sljedećih uvjeta:

                           (a)

                           preduvjet utvrđen u članku 2. stavku 1.;

                           (b)

                           stalni zadovoljavajući rezultati provedbe nepreventivnog kreditnog aranžmana s MMF-om;

                           (c)

                           zadovoljavajuća provedba uvjeta gospodarske politike i financijskih uvjeta dogovorenih u Memorandumu o razumijevanju.

                     Drugi se obrok u načelu isplaćuje najranije tri mjeseca nakon isplate prvog obroka.

               4.   Ako uvjeti iz stavka 3. prvog podstavka nisu ispunjeni, Komisija privremeno suspendira ili ukida isplatu makrofinancijske pomoći Unije. U takvim slučajevima Komisija obavješćuje Europski parlament i Vijeće o razlozima te suspenzije ili ukidanja.

               5.   Makrofinancijska pomoć Unije isplaćuje se Narodnoj banci Ukrajine. Podložno odredbama koje treba dogovoriti u Memorandumu o razumijevanju, uključujući potvrdu preostalih potreba za proračunskim financiranjem, sredstva Unije mogu se prenijeti ukrajinskom ministarstvu financija kao krajnjem korisniku.

            Članak 5.

               1.   Operacije uzimanja i davanja zajmova povezane s makrofinancijskom pomoći Unije izvršavaju se u eurima s istim datumom valute i ne smiju prouzročiti promjenu dospijeća za Uniju niti smiju izložiti Uniju valutnim ili kamatnim rizicima ili bilo kakvom drugom komercijalnom riziku.

               2.   Ako okolnosti to dopuštaju i ako to Ukrajine zatraži, Komisija može poduzeti potrebne korake kako bi osigurala da se u uvjete zajma uključi odredba o prijevremenoj otplati i da se ona podudara s odgovarajućom odredbom uvjeta za operacije uzimanja zajma.

               3.   Ako okolnosti dopuštaju poboljšanje kamatne stope na zajam i ako Ukrajina to zatraži, Komisija može odlučiti refinancirati cijelo prvotno uzimanje zajma ili jedan njegov dio ili može restrukturirati odgovarajuće financijske uvjete. Operacije refinanciranja ili restrukturiranja provode se u skladu sa stavcima 1. i 4. i ne smiju imati za posljedicu produženje dospijeća dotičnog uzimanja zajma ili povećanje iznosa glavnice nepodmirene na datum refinanciranja ili restrukturiranja.

               4.   Sve troškove koji su nastali za Uniju, a koji se odnose na operacije uzimanja i davanja zajmova u skladu s ovom Odlukom, snosi Ukrajina.

               5.   Komisija obavješćuje Europski parlament i Vijeće o razvoju događaja u vezi s operacijama iz stavaka 2. i 3.

            Članak 6.

               1.   Makrofinancijska pomoć Unije provodi se u skladu s Uredbom (EU, Euratom) 2018/1046 Europskog parlamenta i Vijeća (7).

               2.   Makrofinancijska pomoć Unije provodi se u okviru izravnog upravljanja.

               3.   Sporazum o zajmu iz članka 3. stavka 3. sadržava sve sljedeće odredbe kojima se:

                           (a)

                           osigurava da Ukrajina redovito provjerava jesu li financijska sredstva odobrena iz općeg proračuna Unije pravilno iskorištena, poduzima odgovarajuće mjere radi sprečavanja nepravilnosti i prijevara te, prema potrebi, pokreće pravne postupke radi osiguravanja povrata svih sredstava isplaćenih na temelju ove Odluke koja nisu pravilno iskorištena;

                           (b)

                           osigurava zaštita financijskih interesa Unije, posebno utvrđivanjem posebnih mjera u vezi sa sprečavanjem i suzbijanjem prijevare, korupcije i svih drugih nepravilnosti koje utječu na makrofinancijsku pomoć Unije, u skladu s uredbama Vijeća (EZ, Euratom) br. 2988/95 (8) i (Euratom, EZ) br. 2185/96 (9), Uredbom (EU, Euratom) br. 883/2013 Europskog parlamenta i Vijeća (10) te, za države članice koje sudjeluju u pojačanoj suradnji u vezi s Uredom europskog javnog tužitelja, Uredbom Vijeća (EU) 2017/1939 (11);

                           (c)

                           Europski ured za borbu protiv prijevaraizričito ovlašćuje za provedbu istraga, uključujući provjere i inspekcije na terenu, među ostalim digitalne forenzičke operacije i razgovore;

                           (d)

                           Komisiju ili njezine predstavnike izričito ovlašćuje za provedbu provjera, uključujući provjere i inspekcije na terenu;

                           (e)

                           Komisiju i Revizorski sud izričito ovlašćuje za provođenje revizija tijekom i nakon razdoblja dostupnosti makrofinancijske pomoći Unije, uključujući revizije dokumentacije te revizije na terenu, poput operativnih procjena;

                           (f)

                           osigurava da Unija ima pravo na prijevremenu otplatu zajma ako se utvrdi, u vezi s upravljanjem makrofinancijskom pomoći Unije, da je Ukrajina sudjelovala u bilo kojoj radnji prijevare ili korupcije ili u nekoj drugoj nezakonitoj aktivnosti koja šteti financijskim interesima Unije;

                           (g)

                           osigurava da sve troškove koji su nastali za Uniju, a koji se odnose na operacije uzimanja i davanja zajmova u skladu s ovom Odlukom, snosi Ukrajina.

               4.   Prije provedbe makrofinancijske pomoći Unije Komisija s pomoću operativne procjene ocjenjuje kvalitetu ukrajinskih financijskih propisa, administrativne postupke te mehanizme unutarnje i vanjske kontrole koji su relevantni za takvu pomoć.

            Članak 7.

               1.   Komisiji pomaže odbor. Navedeni odbor je odbor u smislu Uredbe (EU) br. 182/2011.

               2.   Pri upućivanju na ovaj stavak primjenjuje se članak 5. Uredbe (EU) br. 182/2011.

            Članak 8.

               1.   Komisija do 30. lipnja svake godine Europskom parlamentu i Vijeću podnosi izvješće o provedbi ove Odluke u prethodnoj godini, zajedno s evaluacijom te provedbe. U tom izvješću se:

                           (a)

                           ocjenjuje napredak u provedbi makrofinancijske pomoći Unije;

                           (b)

                           procjenjuju gospodarsko stanje i izgledi Ukrajine, kao i napredak u provedbi mjera politike iz članka 3. stavka 1.;

                           (c)

                           navodi poveznica između uvjeta gospodarske politike utvrđenih u Memorandumu o razumijevanju, trenutačne gospodarske i fiskalne uspješnosti Ukrajine te odluka Komisije o isplati obroka makrofinancijske pomoći Unije.

               2.   Najkasnije dvije godine nakon isteka razdoblja dostupnosti iz članka 1. stavka 4. Komisija podnosi Europskom parlamentu i Vijeću izvješće o ex post evaluaciji u kojem se procjenjuju rezultati i učinkovitost isplaćene makrofinancijske pomoći Unije te opseg u kojemu se njome doprinijelo ciljevima pomoći.

            Članak 9.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 24. veljače 2022.

                  Za Europski parlament

                  Predsjednica

               R. METSOLA

                  Za Vijeće

                  Predsjednica

               A. PANNIER-RUNACHER

            (1)  Stajalište Europskog parlamenta od 16. veljače 2022. (još nije objavljeno u Službenom listu) i odluka Vijeća od 21. veljače 2022.

            (2)  Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (SL L 161, 29.5.2014., str. 3.).

            (3)  Odluka (EU) 2020/701 Europskog parlamenta i Vijeća od 25. svibnja 2020. o pružanju makrofinancijske pomoći partnerima u procesu proširenja i partnerima u susjedstvu u kontekstu krize uzrokovane pandemijom bolesti COVID-19 (SL L 165, 27.5.2020., str. 31.).

            (4)  Uredba (EU) 2021/947 Europskog parlamenta i Vijeća od 9. lipnja 2021. o uspostavi Instrumenta za susjedstvo, razvoj i međunarodnu suradnju – Globalna Europa, izmjeni i stavljanju izvan snage Odluke br. 466/2014/EU Europskog parlamenta i Vijeća te stavljanju izvan snage Uredbe (EU) 2017/1601 Europskog parlamenta i Vijeća i Uredbe Vijeća (EZ, Euratom) br. 480/2009 (SL L 209, 14.6.2021., str. 1.).

            (5)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (6)  Odluka Vijeća 2010/427/EU od 26. srpnja 2010. o utvrđivanju ustroja i rada Europske službe za vanjsko djelovanje (SL L 201, 3.8.2010., str. 30.).

            (7)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (8)  Uredba Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23.12.1995., str. 1.).

            (9)  Uredba Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (SL L 292, 15.11.1996., str. 2.).

            (10)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).

            (11)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).


title: Odluka Vijeća (EU) 2022/314 od 15. veljače 2022. o pristupanju Europske unije Konvenciji o očuvanju ribolovnih resursa otvorenog mora u sjevernom Pacifiku i upravljanju tim ribolovnim resursima

text:
                  28.2.2022

                  HR

                  Službeni list Europske unije

                  L 55/12

         ODLUKA VIJEĆA (EU) 2022/314
         od 15. veljače 2022.
         o pristupanju Europske unije Konvenciji o očuvanju ribolovnih resursa otvorenog mora u sjevernom Pacifiku i upravljanju tim ribolovnim resursima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a),
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 22. lipnja 2018. ovlastilo Komisiju za otvaranje pregovora s Komisijom za ribarstvo sjevernog Pacifika radi pristupanja Unije Konvenciji o očuvanju ribolovnih resursa otvorenog mora u sjevernom Pacifiku i upravljanju tim ribolovnim resursima („Konvencija”).

                     (2)

                     Unija je nadležna za donošenje mjera za očuvanje morskih bioloških resursa u okviru zajedničke ribarstvene politike i sklapanje sporazuma s trećim zemljama i međunarodnim organizacijama.

                     (3)

                     Na temelju Odluke Vijeća 98/392/EZ (2) Unija je ugovorna stranka Konvencije Ujedinjenih naroda o pravu mora („UNCLOS”) od 10. prosinca 1982., kojom se od svih ugovornih stranaka UNCLOS-a zahtijeva da surađuju u očuvanju bioloških resursa mora i upravljanju njima.

                     (4)

                     Na temelju Odluke Vijeća 98/414/EZ (3) Unija je ugovorna stranka Sporazuma o primjeni odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i stokovima vrlo migratornih vrsta.

                     (5)

                     Na svojem šestom godišnjem sastanku održanom od 23. do 25. veljače 2021. Komisija za ribarstvo sjevernog Pacifika pozvala je Uniju da pristupi Konvenciji.

                     (6)

                     Pristupanje Konvenciji trebalo bi ojačati dosljednost Unijina pristupa očuvanju u svim svjetskim oceanima i njezinu predanost dugoročnom očuvanju i održivom iskorištavanju ribolovnih resursa na svjetskoj razini. U skladu sa Zajedničkom komunikacijom Visokog predstavnika Unije za vanjske poslove i sigurnosnu politiku i Europske komisije od 10. studenoga 2016. pod nazivom „Međunarodno upravljanje oceanima: plan za budućnost naših oceana” i zaključcima Vijeća od 3. travnja 2017. o toj zajedničkoj komunikaciji, promicanje mjera za podupiranje i poboljšanje djelotvornosti regionalnih organizacija za upravljanje ribarstvom i, kada je to relevantno, poboljšanje njihova upravljanja središnja je značajka djelovanja Unije u tim organizacijama.

                     (7)

                     Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća (4) te je on dao formalne komentare 27. kolovoza 2021. Osobne podatke koje u okviru Konvencije obrađuju države članice ili Komisija treba obrađivati u skladu s primjenjivim odredbama Uredbe (EU) 2016/679 Europskog parlamenta i Vijeća (5) i Uredbe (EU) 2018/1725.

                     (8)

                     Unija bi stoga trebala pristupiti Konvenciji,

               DONIJELO JE OVU ODLUKU:

            Članak 1.
            Pristupanje Europske unije Konvenciji o očuvanju ribolovnih resursa otvorenog mora u sjevernom Pacifiku i upravljanju tim ribolovnim resursima odobrava se u ime Unije.
            Tekst Konvencije priložen je ovoj Odluci.

            Članak 2.
            Predsjednik Vijeća određuje jednu ili više osoba ovlaštenih za polaganje, u ime Unije, isprave o pristupanju predviđene u članku 24. stavku 4. Konvencije.

            Članak 3.
            Ova Odluka stupa na snagu na dan donošenja (6).

            Sastavljeno u Bruxellesu 15. veljače 2022.

                  Za Vijeće

                  Predsjednik

               J.-Y. LE DRIAN

            (1)  Suglasnost od 15. veljače 2022. (još nije objavljeno u Službenom listu).

            (2)  Odluka Vijeća 98/392/EZ od 23. ožujka 1998. o sklapanju Konvencije Ujedinjenih naroda o pravu mora od 10. prosinca 1982. i Sporazuma o primjeni njezinog dijela XI. od 28. srpnja 1994. od strane Europske zajednice (SL L 179, 23.6.1998., str. 1.).

            (3)  Odluka Vijeća 98/414/EZ od 8. lipnja 1998. o ratifikaciji od strane Europske zajednice Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima (SL L 189, 3.7.1998., str. 14.).

            (4)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (5)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (6)  Glavno tajništvo Vijeća objavit će datum stupanja na snagu Konvencije za Uniju u Službenom listu Europske unije.


title: Odluka Vijeća (ZVSP) 2022/338 od 28. veljače 2022. o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile

text:
                  28.2.2022

                  HR

                  Službeni list Europske unije

                  L 60/1

         ODLUKA VIJEĆA (ZVSP) 2022/338
         od 28. veljače 2022.
         o mjeri pomoći u okviru Europskog instrumenta mirovne pomoći za opskrbu ukrajinskih oružanih snaga vojnom opremom i platformama namijenjenima za primjenu smrtonosne sile
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom (ZVSP) 2021/509 (1) Europski instrument mirovne pomoći („Instrument”) uspostavljen je za financiranje, od strane država članica Unije, djelovanja u okviru zajedničke vanjske i sigurnosne politike (ZVSP) u cilju očuvanja mira, sprečavanja sukoba i jačanja međunarodne sigurnosti u skladu s člankom 21. stavkom 2. točkom (c) Ugovora. Posebno, u skladu s člankom 1. stavkom 2. točkom (b) podtočkom i. Odluke (ZVSP) 2021/509 iz Instrumenta se mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Produbljivanje dijaloga i suradnje u području sigurnosti i obrane jedan je od glavnih ciljeva Sporazuma o pridruživanju između Europske unije i njezinih država članica, s jedne strane, i Ukrajine, s druge strane (2). Pojačana suradnja u području zajedničke sigurnosne i obrambene politike (ZSOP) i usklađivanje sa ZVSP-om između Unije i Ukrajine jedan je od rezultata sastanka na vrhu EU-a i Ukrajine 2020., što je dodatno ojačano na sastanku na vrhu EU-a i Ukrajine 2021.

                     (3)

                     Ukrajinske oružane snage sudjeluju u sedmogodišnjem sukobu koji uzrokuje neprestana ranjavanja i smrtna stradavanja vojnika i civila. Taj je sukob dramatično eskalirao u veljači 2022. zbog ničim izazvane invazije oružanih snaga Ruske Federacije na Ukrajinu.

                     (4)

                     S obzirom na pogoršanje stanja od početka 2022., države članice pružaju pomoć ukrajinskim oružanim snagama. Takva bi pomoć trebala biti prihvatljiva za financiranje u okviru Europskog instrumenta mirovne pomoći.

                     (5)

                     Ukrajinska vlada 25. veljače 2022. podnijela je hitan zahtjev Uniji za pomoć u obliku pružanja vojne opreme.

                     (6)

                     Mjere pomoći trebaju se provoditi uzimajući u obzir načela i zahtjeve utvrđene u Odluci (ZVSP) 2021/509, a osobito uzimajući u obzir usklađenost sa Zajedničkim stajalištem Vijeća 2008/944/ZVSP (3) te u skladu s pravilima za izvršenje prihoda i rashoda koji se financiraju u okviru Instrumenta.

                     (7)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela te jačanju vladavine prava i dobrog upravljanja, u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom o ljudskim pravima i međunarodnim humanitarnim pravom,

               DONIJELI SU OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Ukrajine („korisnik”) koja se financira u okviru Europskog instrumenta mirovne pomoći („mjera pomoći”).

               2.   Cilj mjere pomoći jest doprinijeti jačanju sposobnosti i otpornosti ukrajinskih oružanih snaga za obranu teritorijalne cjelovitosti i suvereniteta Ukrajine te zaštitu civilnog stanovništva od vojne agresije koja je u tijeku.

               3.   Kako bi se postigao cilj iz stavka 2., mjerom pomoći financira se opskrba ukrajinskih oružanih snaga vojnom opremom i platformama namijenjenima za primjenu smrtonosne sile.

               4.   Mjera pomoći traje 24 mjeseca od donošenja ove Odluke.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi 450 000 000 EUR.

               2.   Svim se rashodima upravlja u skladu s pravilima za izvršenje prihoda i rashoda koji se financiraju u okviru Instrumenta.

               3.   U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 450 000 000 EUR. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio Odbor osnovan Odlukom (ZVSP) 2021/509 u izmjeni proračuna za 2022. koji odgovara ovoj mjeri pomoći.

               4.   Rashodi povezani s provedbom mjere pomoći prihvatljivi su od 1. siječnja 2022. do datuma koji će odrediti Vijeće.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje međunarodno pravo, posebno međunarodno pravo o ljudskim pravima i međunarodno humanitarno pravo te članak 62. stavak 2. Odluke (ZVSP) 2021/509, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći u slučaju da se utvrdi da je korisnik prekršio obveze navedene u stavku 1.

            Članak 4.
            Provedba

               1.   Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Odbor osnovan Odlukom (ZVSP) 2021/509 dodatno utvrđuje vrstu i opseg potpore koja će se financirati u okviru mjere pomoći, uzimajući u obzir prioritete koje preporučuje Vojni stožer Europske unije kako bi se zadovoljile potrebe ukrajinskih oružanih snaga.

               3.   Administrator za mjere pomoći, na temelju informacija dobivenih od provedbenih subjekata, izvješćuje Odbor osnovan Odlukom (ZVSP) 2021/509 o isporuci opreme, što uključuje količine, vrste i sve druge relevantne informacije za daljnje postupanje i praćenje.

               4.   Aktivnost iz članka 1. stavka 3. mogu provoditi:

                           (a)

                           Ministarstvo obrane Belgije,

                           (b)

                           Ministarstvo obrane Bugarske,

                           (c)

                           Ministarstvo obrane Hrvatske,

                           (d)

                           Ministarstvo obrane Cipra,

                           (e)

                           Ministarstvo obrane Češke,

                           (f)

                           Ministarstvo obrane Danske,

                           (g)

                           estonski Centar za ulaganja u području obrane (ECDI) u ime Ministarstva obrane Estonije,

                           (h)

                           Ministarstvo obrane Finske,

                           (i)

                           Ministarstvo obrane Francuske,

                           (j)

                           Ministarstvo obrane Njemačke,

                           (k)

                           Ministarstvo obrane Grčke,

                           (l)

                           Ministarstvo obrane Mađarske,

                           (m)

                           Ministarstvo obrane Italije,

                           (n)

                           latvijski Državni centar za logistiku i nabavu u području obrane,

                           (o)

                           Ministarstvo obrane Litve,

                           (p)

                           Uprava za obranu pri Ministarstvu vanjskih i europskih poslova Luksemburga,

                           (q)

                           Ministarstvo obrane Nizozemske,

                           (r)

                           Ministarstvo obrane Poljske,

                           (s)

                           Ministarstvo obrane Portugala,

                           (t)

                           Ministarstvo nacionalne obrane Rumunjske,

                           (u)

                           Ministarstvo obrane Slovačke Republike,

                           (v)

                           Ministarstvo obrane Slovenije,

                           (w)

                           Ministarstvo obrane Španjolske,

                           (x)

                           Ministarstvo obrane Švedske / švedske oružane snage.

            Članak 5.
            Potpora država članica
            Države članice dopuštaju provoz vojne opreme, uključujući prateće osoblje, preko svojih državnih područja, što uključuje njihov zračni prostor.

            Članak 6.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u skladu s člankom 3. Takvim se praćenjem pruža uvid u kontekst i rizike od kršenja obveza utvrđenih u skladu s člankom 3., što uključuje povrede međunarodnog prava o ljudskim pravima i međunarodnog humanitarnog prava od strane jedinica ukrajinskih oružanih snaga koje primaju potporu u okviru mjere pomoći.

               2.   Kontrola opreme nakon isporuke organizira se na način koji je u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

            Članak 7.
            Izvješćivanje
            Tijekom razdoblja provedbe Visoki predstavnik PSO-u podnosi šestomjesečna izvješća o provedbi mjere pomoći, u skladu s člankom 63. Odluke (ZVSP) 2021/509.

            Članak 8.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO može također preporučiti da Vijeće ukine mjeru pomoći.

            Članak 9.
            Stupanje na snagu
            Ova Odluka stupa na snagu na dan donošenja.
            Primjenjuje se od 1. siječnja 2022.

            Sastavljeno u Bruxellesu 28. veljače 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  SL L 161, 29.5.2014., str. 3.

            (3)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).


title: Odluka Vijeća (ZVSP) 2022/339 od 28. veljače 2022. o mjeri pomoći u okviru Europskog instrumenta mirovne pomoći za potporu ukrajinskim oružanim snagama

text:
                  28.2.2022

                  HR

                  Službeni list Europske unije

                  L 61/1

         ODLUKA VIJEĆA (ZVSP) 2022/339
         od 28. veljače 2022.
         o mjeri pomoći u okviru Europskog instrumenta mirovne pomoći za potporu ukrajinskim oružanim snagama
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom (ZVSP) 2021/509 (1), Europski instrument mirovne pomoći („Instrument”) uspostavljen je za financiranje, od strane država članica Unije, djelovanja u okviru zajedničke vanjske i sigurnosne politike (ZVSP) u cilju očuvanja mira, sprečavanja sukoba i jačanja međunarodne sigurnosti u skladu s člankom 21. stavkom 2. točkom (c) Ugovora. Posebno, u skladu s člankom 1. stavkom 2. točkom (b) podtočkom i. Odluke (ZVSP) 2021/509 iz Instrumenta se mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Produbljivanje dijaloga i suradnje u području sigurnosti i obrane jedan je od glavnih ciljeva Sporazuma o pridruživanju između Europske unije i njezinih država članica, s jedne strane, i Ukrajine, s druge strane (2). Pojačana suradnja u području zajedničke sigurnosne i obrambene politike (ZSOP) i usklađivanje sa ZVSP-om između EU-a i Ukrajine jedan je od rezultata sastanka na vrhu EU-a i Ukrajine 2020., što je dodatno ojačano na sastanku na vrhu EU-a i Ukrajine 2021.

                     (3)

                     Ukrajinske oružane snage sudjeluju u sedmogodišnjem sukobu koji uzrokuje neprestana ranjavanja i smrtna stradavanja vojnika i civila. Taj je sukob dramatično eskalirao u veljači 2022. zbog ničim izazvane invazije oružanih snaga Ruske Federacije na Ukrajinu.

                     (4)

                     S obzirom na pogoršanje situacije od početka 2022., države članice pružaju pomoć ukrajinskim oružanim snagama. Takva bi pomoć trebala biti prihvatljiva za financiranje u okviru Instrumenta.

                     (5)

                     Ukrajinska vlada 25. veljače 2022. obratila se Uniji s hitnim zahtjevom za pomoć u obliku pružanja vojne opreme.

                     (6)

                     Mjere pomoći trebaju se provoditi uzimajući u obzir načela i zahtjeve navedene u Odluci (ZVSP) 2021/509, a osobito uzimajući u obzir usklađenost sa Zajedničkim stajalištem Vijeća 2008/944/ZVSP (3) te u skladu s pravilima za izvršenje prihoda i rashoda koji se financiraju u okviru Instrumenta.

                     (7)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela te jačanju vladavine prava i dobrog upravljanja, u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom o ljudskim pravima i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Ukrajine („korisnik”) koju treba financirati u okviru Instrumenta („mjera pomoći”).

               2.   Cilj je mjere pomoći doprinijeti jačanju sposobnosti i otpornosti ukrajinskih oružanih snaga za obranu teritorijalne cjelovitosti i suvereniteta Ukrajine te zaštitu civilnog stanovništva od vojne agresije koja je u tijeku.

               3.   Kako bi se postigao cilj naveden u stavku 2., mjerom pomoći financira se pružanje opreme i potrepština koji nisu namijenjeni za primjenu smrtonosne sile, kao što su osobna zaštitna oprema, kutije za prvu pomoć i gorivo, za ukrajinske oružane snage.

               4.   Mjera pomoći traje 24 mjeseca od donošenja ove Odluke.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi 50 000 000 EUR .

               2.   Svim se rashodima upravlja u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta.

               3.   U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 50 000 000 EUR. Sredstva za koja je administrator poslao poziv upotrebljavaju se samo za plaćanje rashoda u okviru ograničenja koje je odobrio Odbor osnovan Odlukom (ZVSP) 2021/509 u izmjeni proračuna za 2022. koji odgovara ovoj mjeri pomoći.

               4.   Rashodi povezani s provedbom mjere pomoći prihvatljivi su od 1. siječnja 2022. do datuma koji odredi Vijeće.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje međunarodno pravo, posebno međunarodno pravo o ljudskim pravima i međunarodno humanitarno pravo, te članak 62. stavak 2. Odluke (ZVSP) 2021/509, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći za slučaj da se utvrdi da je korisnik prekršio obveze iz stavka 1.

            Članak 4.
            Izvršavanje

               1.   Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Odbor osnovan Odlukom (ZVSP) 2021/509 dodatno utvrđuje vrstu i iznos potpore koju treba financirati u okviru mjere pomoći, uzimajući u obzir prioritete koje je preporučio Vojni stožer Europske unije kako bi se zadovoljile potrebe ukrajinskih oružanih snaga.

               3.   Administrator za mjere pomoći, na temelju informacija dobivenih od provedbenih subjekata, izvješćuje Odbor osnovan Odlukom (ZVSP) 2021/509 o isporuci opreme, uključujući količine, vrste i sve druge relevantne informacije za daljnje postupanje i praćenje.

               4.   Aktivnosti iz članka 1. stavka 3. mogu provoditi:

                           (a)

                           Ministarstvo obrane Austrije,

                           (b)

                           Ministarstvo obrane Belgije,

                           (c)

                           Ministarstvo obrane Bugarske,

                           (d)

                           Ministarstvo obrane Hrvatske,

                           (e)

                           Ministarstvo obrane Cipra,

                           (f)

                           Ministarstvo obrane Češke,

                           (g)

                           Ministarstvo obrane Danske,

                           (h)

                           Estonski centar za ulaganja u obranu (ECDI) u ime Ministarstva obrane Estonije,

                           (i)

                           Ministarstvo obrane Finske,

                           (j)

                           Ministarstvo obrane Francuske,

                           (k)

                           Ministarstvo obrane Njemačke,

                           (l)

                           Ministarstvo obrane Grčke,

                           (m)

                           Ministarstvo obrane Mađarske,

                           (n)

                           Ministarstvo obrane Irske,

                           (o)

                           Ministarstvo obrane Italije,

                           (p)

                           Latvijski državni centar za logistiku i nabavu u području obrane,

                           (q)

                           Ministarstvo obrane Litve,

                           (r)

                           Uprava za obranu pri Ministarstvu vanjskih i europskih poslova Luksemburga,

                           (s)

                           Ministarstvo unutarnjih poslova, nacionalne sigurnosti i izvršavanja zakonodavstva Malte,

                           (t)

                           Ministarstvo obrane Nizozemske,

                           (u)

                           Ministarstvo obrane Poljske,

                           (v)

                           Ministarstvo obrane Portugala,

                           (w)

                           Ministarstvo nacionalne obrane Rumunjske,

                           (x)

                           Ministarstvo obrane Slovačke Republike,

                           (y)

                           Ministarstvo obrane Slovenije,

                           (z)

                           Ministarstvo obrane Španjolske,

                           (aa)

                           Ministarstvo obrane Švedske / Oružane snage Švedske.

            Članak 5.
            Potpora koju pružaju države članice

               1.   Države članice razmatraju pružanje financijske i logističke potpore Ukrajini, uključujući opskrbu zaštitnom opremom.

               2.   Države članice dopuštaju provoz vojne opreme, uključujući prateće osoblje, svojim državnim područjem, što uključuje zračni prostor.

            Članak 6.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u skladu s člankom 3. Takvim se praćenjem pruža uvid u kontekst i rizike od kršenja obveza utvrđenih u skladu s člankom 3., što uključuje kršenja međunarodnog prava o ljudskim pravima i međunarodnog humanitarnog prava od strane jedinica ukrajinskih oružanih snaga koje primaju potporu u okviru mjere pomoći.

               2.   Kontrola zaliha nakon isporuke organizira se na način koji je u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

            Članak 7.
            Izvješćivanje
            Tijekom razdoblja provedbe Visoki predstavnik PSO-u podnosi šestomjesečna izvješća o provedbi mjere pomoći, u skladu s člankom 63. Odluke (ZVSP) 2021/509.

            Članak 8.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO može također preporučiti da Vijeće ukine mjeru pomoći.

            Članak 9.
            Stupanje na snagu
            Ova Odluka stupa na snagu na dan donošenja.
            Primjenjuje se od 1. siječnja 2022.

            Sastavljeno u Bruxellesu 28. veljače 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  SL L 161, 29.5.2014., str. 3.

            (3)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).


Odluka Komisije od 12/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10102 - VIG / AEGON CEE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10562 - CARLYLE / WARBURG PINCUS / DURAVANT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/11/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10320 - APERAM / ELG HANIEL) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 24/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10570 - ADVENT / PERMIRA / MCAFEE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10608 - CMA CGM / CLS BUSINESS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 25/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10592 - KKR / KÖRBER / KÖRBER SUPPLY CHAIN SOFTWARE MANAGEMENT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 23/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10595 - CERBERUS / HBCE (FRENCH RETAIL BANKING)) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 24/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10582 - GAMALIFE / GOING CONCERN OF ZURICH INVESTMENTS LIFE SPA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10574 - ADVENT / CALDIC) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10622 - GENSTAR CAPITAL / MDP / LIGHTSPEED) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)